Læserbrev

*Fællestillidsrepræsentant Kim Due Christiansen på vegne af tillidsrepræsentanterne for lærerne i Guldborgsund Kommunes folkeskoler.*

Guldborgsund Kommune står over for store besparelser. Det fremgår af spareforslaget ”Budget i balance”, at konsekvensen alene for skolernes daglige drift udgør en besparelse på ca. 19 millioner kroner om året. Det vil få mærkbare konsekvenser for både kvaliteten af undervisningen og lærernes arbejdsmiljø. Som tillidsrepræsentanter for lærerne i Center for Børn & Læring optager det os meget.

Hvis spareforslagene vedtages, vil det betyde betragteligt færre lærere på alle skoler. Opgaverne vil stadig være de samme, så lærerne skal nå mere på den samme tid. De elever, der tidligere er blevet undervist i mindre grupper uden for klasserne, skal nu rummes i klasserne. Det kræver flere specialpædagogiske kompetencer. Kompetencer, som fremover skal være til stede hos de lærere, der er tilbage på skolerne.

Med færre kollegaer, flere opgaver og stigende kompleksitet, er vi bekymrede for lærernes helbred. Vi har før set at tidspres, manglende kompetencer og følelsen af ikke at kunne løse opgaven godt nok, har medført sygefravær hos andre faggrupper. Vi er derfor bekymrede for, at lærernes sygefravær også vil stige, hvis forslagene vedtages.

Vi mener ikke, at det kan lade sig gøre at gennemføre spareforslaget, uden at det vil betyde en markant forringelse af kvaliteten i undervisningen. I hverdagen vil forslaget give flere undervisningstimer, flere opgaver og mindre forberedelse til den enkelte lærer.

Veltilrettelagt, spændende og udfordrende undervisningsforløb med engagerede lærere kræver forberedelsestid – tid der fremover vil være en endnu mere kostbar ressource for lærerne.

I klasseværelset vil eleverne mærke konsekvenserne. Lærerne vil være nødt til at prioritere, hvilke elever de skal give det største fokus. Hvis elever med udfordringer eller elever i mistrivsel skal have samme kvalitet som i dag, vil lærerne være nødt til at prioritere mindre fokus til de øvrige elever. Det vil være mærkbart for eleverne, men så sandelig også for lærerne.

Vi er som tillidsrepræsentanter bekymrede for:

* hvad besparelserne vil betyde for lærernes arbejdsmiljø og det kollegiale fællesskab.
* hvordan eleverne vil kunne få den undervisning de har krav på, og som tager højde for den enkelte elevs særlige behov og forudsætninger. Konsekvenserne for eleverne, hvis besparelserne gennemføres, fremgår ingen steder. Vi forudser, at der også hér vi være en regning, der skal betales på den lange bane.
* hvordan lederne skal kunne understøtte lærerne i at lykkes med deres opgave og medvirke til at skabe et godt arbejdsmiljø.

Når man strammer skruen så hårdt, som der er lagt op til, så er der ikke mere at give af. Det mener vi ikke er holdbart – hverken for lærerne eller eleverne. I vores øjne er der tale om en så voldsom serviceforringelse, at kommunens politikere er nødt til at overveje, hvilket skoletilbud og serviceniveau de ønsker at tilbyde borgerne.